FI Euroopan unionin virallinen lehti C 186/16

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2017/C 186/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”OSSOLANO”

EU-nro: PDO-IT-02093-24.11.2015

SAN ( X ) SMM ( )

1. Nimi/nimet

”Ossolano”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juusto

3.2 Kuvaus 1 kohdassa nimetystä tuotteesta

Suojattua alkuperänimitystä ”Ossolano” D.O.P. (suojattu alkuperänimitys, SAN) voidaan käyttää vain juustosta, joka täyttää eritelmissä esitetyt edellytykset ja vaatimukset.

”Ossolano” D.O.P. -juustosta on olemassa myös Alpeilla valmistettu juustolaatu, jossa esitetään lisäkuvaus ”d’Alpe” (Alppien).

”Ossolano” D.O.P. -juuston koko ja muoto ovat seuraavat:

— tasapohjainen tai lähes tasapohjainen suora tai hieman kupera lieriö:

— paino 6–7 kg; Alppien juustolaadun paino 5–6 kg;

— korkeus 6–9 cm; tahkon halkaisija 29–32 cm.

”Ossolano” D.O.P -juustolla on seuraavat ominaisuudet:

— kuori: sileä, tasainen, väriltään oljenkeltainen, tavallisesti tummuu juuston kypsyessä;

— sisus: tiivis ja joustava, pieniä epätasaisesti jakautuneita koloja; väri vaihtelee vaaleasta oljenkeltaisesta syvän oljenkeltaisen kautta voimakkaan keltaiseen;

— maku: tasapainoinen ja hienostunut aromi, joka liittyy lehmien laitumien kasvillisuuden vuotuiseen vaihteluun ja joka voimistuu ja muuttuu aromaattisemmaksi iän myötä.

”Ossolano” D.O.P -juustolla on seuraava koostumus:

— kuiva-aineen rasvapitoisuus on vähintään 40 prosenttia.

”Ossolano” D.O.P -juustoa kypsytetään vähintään 60 (kuusikymmentä) päivää siitä päivästä alkaen, jona maitoa käsitellään ensimmäisen kerran.

Edellä mainitut painot ja mitat viittaavat vähimmäisajanjakson ajan kypsyneeseen tuotteeseen.

Alppien ”Ossolano” D.O.P -juusto tehdään määrätyllä alalla sijaitsevilla alppilaitumilla, jotka sijaitsevat vähintään 1 400 metriä merenpinnan yläpuolella, siellä tuotetusta maidosta.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

”Ossolano” ja Alppien ”Ossolano” D.O.P. -juustot tehdään yksinomaan seuraaviin rotuihin kuuluvien lehmien täysmaidosta: Bruna, Frisona ja Pezzata Rossa sekä niiden risteytykset.

”Ossolano” D.O.P. -juustoa tehdään yksinomaan täysmaidosta, joka on peräisin kahdesta–neljästä perättäisestä lypsystä, ympäri vuoden (1 päivästä tammikuuta 31 päivään joulukuuta). Alppien ”Ossolano” D.O.P. -juustoa tehdään yksinomaan täysmaidosta, joka on peräisin yhdestä tai kahdesta perättäisestä lypsystä, vuosittain ajanjaksolla 1 päivästä kesäkuuta 30 päivään syyskuuta.

”Ossolano” D.O.P. -juuston valmistukseen käytettävää maitoa tuottavan karjan rehuannoksen kuiva-aine koostuu vähintään 60-prosenttisesti määritellyn alueen heinästä ja rehusta vuodessa; viljatiivisteitä ja palkokasveja sekä niiden jalostuksesta saatavia sivutuotteita, joita käytetään kattamaan muu osuus rehusta, saa olla enintään 40 prosenttia rehuannoksen kuiva-aineesta vuodessa.

Alppien ”Ossolano” D.O.P. -juuston osalta kyseisen tuotantokauden aikaisen rehun kuiva-aine koostuu vähintään 90-prosenttisesti määritetyllä alueella sijaitsevien laidunten heinästä ja/tai rehusta; viljatiivisteitä ja palkokasveja sekä niiden jalostuksesta saatavia sivutuotteita, joita käytetään kattamaan muu osuus rehusta, saa olla enintään 10 prosenttia rehuannoksen kuiva-aineesta vuodessa.

Molemmissa tapauksissa rehuun voidaan lisätä vitamiini- ja kivennäisainelisiä lain sallimissa rajoissa.

Edellä mainittuja prosentuaalisia osuuksia on pidettävä suuntaa-antavina, koska Ossolano-juusto valmistetaan kokonaisuudessaan vuoristoalueella, jossa kuivarehun tuotanto voi joinakin vuosina olla erityisen vaikeaa eikä tiivistetyn rehun tuotanto ole mahdollista.

Vaikkei laiduntaminen olekaan pakollista, sitä harjoitetaan säännöllisesti sääoloista riippuen laaksossa sijaitsevilla niityillä huhtikuusta lokakuuhun. Alppien Ossolano -juuston osalta laiduntaminen on pakollista 1 päivästä kesäkuuta 30 päivään syyskuuta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantoprosessin vaiheiden eli karjan kasvatuksen, lypsämisen, juustonvalmistuksen ja kypsytyksen on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Ossolano” D.O.P. -juusto luovutetaan kulutukseen kokonaisena tai paloina.

Kokonainen juusto voidaan luovuttaa kulutukseen aikaisintaan kypsytyksen vähimmäisajan kuluttua seuraavalla tavalla yksilöitynä:

— juuston pohjaan on leimattu teksti ”Ossolano”;

— juuston ylä- tai alapintaan on kiinnitetty paperimerkki (etiketti);

— pohjaan on painettu leima.

Juusto voidaan luovuttaa kulutukseen paloina aikaisintaan kypsytyksen vähimmäisajan kuluttua sillä edellytyksellä, että on mahdollista tunnistaa:

— osa pohjasta, johon on leimattu teksti ”Ossolano”;

— osa paperimerkistä (etiketistä);

— suojattu alkuperänimitys ”Ossolano” liimaetiketissä ja/tai valmiiksi painetussa pakkausmuovissa, johon hyväksytty pakkaaja pakkaa juuston.

Paloittelun on tapahduttava tiloissa, joilla on lain mukaiset terveys- ja hygienialuvat ja jotka kuuluvat hyväksytyn tarkastuselimen tarkastusjärjestelmään; nämä tilat voivat sijaita myös suojatun alkuperänimityksen käyttöä varten rajoitetun alueen ulkopuolella. Tässä tapauksessa tarkastuksen voivat suorittaa hyväksytyt tarkastuselimet tai muut pyynnöstä valtuutetut tarkastuselimet.

Jos ”Ossolano” D.O.P. -juuston, myös Alppien juuston, pakkaamiseen liittyy kuoren raaputus ja/tai poistaminen (lastuttaminen, kuutioiminen, viipalointi jne.), jolloin alkuperäinen merkintä ei ole nähtävissä, tämän on tapahduttava yksinomaan kohdassa 4 määritellyllä tuotantoalueella jäljitettävyyden varmistamiseksi.

3.6 Tuotteen, johon rekisteröity nimi viittaa, merkintöjä koskevat erityiset säännöt

Juusto merkitään kaikissa eri muodoissaan tuotantovaiheessa käyttämällä muottia ja juuston ylä- tai alapintaan kiinnitetyllä paperimerkillä (etiketti) sekä polttoleimalla aikaisintaan vähimmäiskypsytysajan päätyttyä. Lisäviittaus Alppeihin merkitään vain ”Ossolano” D.O.P. -juuston paperimerkkiin (etiketti).

”Ossolano” D.O.P -juuston muottien leimoissa, joilla juustot merkitään kylminä, on alkuperämerkintä, valmistusajankohta sekä nimi ”Ossolano”, juustolan tunnistenumero ja tila polttoleimaa varten.

Etiketissä on kolme keskeistä osaa:

— ulompi kehä, joka käsittää lakisääteiset tiedot, ainesosaluettelon sekä tuottajan toiminimen;

— etiketin keskiosassa on nimityksen tunnus keskellä etikettiä ja kehänä toistuen oikeassa suhteessa tunnuksen kokoon, ja yhteisön graafinen tunnus. Alppilaitumilla tuotetun juuston osalta etiketin keskiosassa on myös merkintä ”d’Alpe”.

— etiketin alaosassa sijaitsevassa soikiossa on tuottajan, kypsyttäjän, paloittelijan ja pakkaajan nimet.

Etiketin tunnusmerkit ovat:

”Ossolano” D.O.P. -juuston yksivärisen vihreä etiketti haalistuu keskustaa kohden ja on reunoilla vaalean vihreä.

Alppien ”Ossolano” D.O.P. -juuston yksivärisen ruskea etiketti haalistuu keskustaa kohden ja on reunoilla vaalean ruskea. Sana ”d’Alpe” on painettu puolikaareksi keskellä tunnusta olevan vuorenhuipun yläpuolelle.

4. Maantieteellisen alueen tarkka rajaus

Rajattu alue on alue, joka on määritetty väestölaskennassa ja joka sijaitsee Verbano–Cusio–Ossolan maakunnan seuraavien kuntien rajojen sisäpuolella: Antrona Schieranco, Anzola d’Ossola, Baceno, Bannio Anzino, Beura Cardezza, Bognanco, Calasca Castiglione, Ceppo Morelli, Craveggia, Crevoladossola, Crodo, Domodossola, Druogno, Formazza, Macugnaga, Malesco, Masera, Mergozzo, Montecrestese, Montescheno, Ornavasso, Pallanzeno, Piedimulera, Pieve Vergonte, Premia, Premosello Chiovenda, Re, Santa Maria Maggiore, Seppiana, Toceno, Trasquera, Trontano, Vanzone con San Carlo, Varzo, Viganella, Villadossola, Villette ja Vogogna.

Alppien ”Ossolano” D.O.P -juusto tehdään samalla määrätyllä alueella sijaitsevilla alppilaitumilla, jotka sijaitsevat vähintään 1 400 metriä merenpinnan yläpuolella siellä tuotetusta maidosta.

5. Yhteys maantieteelliseen alueeseen

Piemonten alueen pohjoisinta osaa (Sveitsin kantonien) Valais/Wallis ja Ticino välissä sekä Valais’n Alppien ja Lepontisten Alppien välissä kutsutaan Ossolan laaksoksi. Laakso on pohjoisestä etelään suuntaava, 70 km pitkä ja leveimmillään noin 35 km. Se rajautuu etelässä Maggiore-järveen, josta vain muutaman kilometrin päässä se kohoaa 4 600 metriin merenpinnan yläpuolelle Monte Rosan massiivina, ja monet muut huiput ovat yli 3 200 metriä merenpinnan yläpuolella.

Alueelle ominaista on vaihteleva ja epäsäännöllinen maasto, jonka vuoksi maatilat ovat hyvin pieniä. Niillä on kymmenestä enintään 70:een lypsävää eläintä. Juuston valmistus ja kypsyttäminen tapahtuu pienissä osuustoiminnallisissa juustoloissa.

”Ossolano” D.O.P. -juuston tuotantoalue on vuoristoaluetta jyrkkine rinteineen, ja pedogeenisten prosessien vuoksi sen maaperä on vähähappista, kasvualusta tiivistä ja hapanta. Alueen ilmastolle tyypillistä on runsas ja jatkuva sade verrattuna kansalliseen ja alueelliseen keskiarvoon. Yhdistettynä paikallisiin lämpötiloihin, jotka ovat keskimäärin matalampia kuin naapurialueilla, tämä on suotuisaa tiettyjen niittykasvien kasvulle sekä juuston kypsyttämisessä ihanteellisen mikroilmaston säilymiselle.

”Ossolano” D.O.P. juuston ainutlaatuisuus liittyy ympäristöön, jossa se valmistetaan, sekä Ossolan laakson karjankasvatus- ja juustonvalmistusperinteisiin ja maastoon, kuten niittyihin ja sekä vuoristossa että laaksossa sijaitseviin laitumiin, joille ominaista on koko alueen rinteiden hyvin runsas luonnon monimuotoisuus.

Eläinten rehu, erityisesti laidunrehusta muodostuva osa, vaikuttaa maidon ominaispiirteisiin ja näin myös maidosta valmistettavaan juustoon (yleisesti tunnettu esimerkki on Ligusticum mutellinan eli rantaputken aromi ensin maidossa ja sitten juustossa).

”Ossolano” -juustossa yhdistyvät Ossolan laakson maanviljelijöiden kollektiivinen asiantuntemus, joka on tulosta yhteisestä pätevöitymisestä.

Tuotteen yhteydet paikallishistoriaan ja perinteisiin juontavat juurensa paikallisten ja walserilaisen väestön väliseen vuorovaikutukseen. Viimeksi mainitut saapuivat vuosisatojen saatossa naapurista Sveitsistä ja asettuivat Ossolan alueelle. Heistä tuli yksi Piemonten kolmesta etnisestä vähemmistöstä frankoprovensaalien ja waldensialaisten kanssa.

Ossolan laakson vuoristoalueille asettuneet walserilaiset kehittivät omaa juustonvalmistustekniikkaansa muokaten sitä soveltuvaksi erityisiin ilmasto-olosuhteisiin (runsas sade ja maltilliset lämpötilat), ja tässä yhteydessä valmistusprosessiin sisällytettiin ”varovasti keittäminen”, joka parantaa heran juoksettamista.

Yhdessä juuston puristamisen kanssa tämä on ominaista ”Ossolano”-juuston tuotannolle. Sen ansiosta valikoituvat tietyt maitohappobakteerit, jotka vaikuttavat voimakkaasti kypsyttämiseen ja kypsymiseen.

Varovasti keittäminen ja alkuperäisten maitohappobakteerien valikoituminen antavat juustolle sille ominaiset hyvin pienet (riisinjyvää pienemmät) kolot sekä kovan ja joustavan rakenteen, joka erottaa ”Ossolano” D.O.P. -juuston muista vastaavankokoisista Piemonten juustoista, jotka ovat tavallisesti pehmeämpiä pienine epätasaisine koloineen.

Juuston sisus on väriltään keltaista, vaihdellen syvän keltaisesta oljenkeltaiseen. Voimakkaampi väri liittyy tiiviisti eläinten keväällä ja kesällä saamaan laidunrehuun sekä juuston kypsyttämiseen, varsinkin jos se tehdään ulkona luonnossa.

Ossolano-juustolle ominaisten aistinvaraisten ominaisuuksien muodostumiselle ratkaisevaa on myös kypsytysvaihe, jonka aikana ympäristöolosuhteet ja kosteus edistävät juustonvalmistusprosessin aiemmissa vaiheissa valikoituneiden maitohappobakteerien toimintaa, mikä vaikuttaa juuston ainutlaatuiseen aromiin ja makuun.

Juuston tuoksu on hienostunut ja voimakas, siinä on kukkaisuutta sekä aavistus saksanpähkinän ja hasselpähkinän pähkinäisyyttä, mikä on tyypillistä Alppien alueella, ja suussa pitkään viipyvä maku on voille ominaisen diasetyylinen.

Maku on välittömästi kypsä, mikä on tavallista maukkaissa makuprofiileissa. Se on täyteläinen, ja vallitseva piirre on diasetyyli, jonka maku on läpäisevä, ja loppumakuun sisältyy aavistuksia kypsistä ja kuivista hedelmistä, vaniljasta ja koiranruusunmarjasta tai Alppien kukista, kuten leinikeistä, tai karviaisen ja kultaherukan (Ribes aureum) kaltaisista marjoista.

Kun juustoa pureskellaan huolellisesti ja sen annetaan lämmetä suussa, sen maku ja tuoksu vapautuvat kokonaisuudessaan ja kiinteä ja joustava sisus sulaa asteittain suussa, jolloin juuston laaja aromien kirjo ja erityisesti sen mausteisuus avautuvat kokonaisuudessaan.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP e IGP” (ylhäällä oikealla), sen jälkeen ”Prodotti DOP e IGP STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 343, 14.12.2012, s. 1.